শনিবার ইপিএলে আবার এক বড় ম্যাচ। পেপ গুয়ার্দিওলার ম্যাঞ্চেস্টার সিটির সামনে লিগ টেবিলের শীর্ষে থাকা চেলসি।
কিন্তু বড় ম্যাচের আগে বিতর্কে জড়িয়ে পড়ল চেলসি। ইংল্যান্ডের একটি সংবাদপত্রে চেলসির প্রাক্তন ফুটবলার গ্যারি জনসন ক্লাবের বিরুদ্ধে চাঞ্চল্যকর অভিযোগ তুলে জানিয়েছেন, যৌবনে চেলসির হয়ে খেলার সময় দলের তৎকালীন ম্যানেজার, এডি হিথ তাঁকে যৌন হেনস্থা করেছিলেন। আরও গুরুতর অভিযোগ তুলে জনসনের দাবি, সেই ঘটনা প্রকাশ্যে না আনার জন্য তাঁকে ৫০ হাজার পাউন্ড (ভারতীয় মুদ্রায় ৪৩ লক্ষ টাকা) দেওয়াও হয়েছিল! হিথ প্রয়াত হয়েছেন। ৫৭ বছর বয়সী জনসন বলেছেন, ‘‘বিশ্বজুড়ে লক্ষাধিক সমর্থক চেলসির। পৃথিবীর সেরা ক্লাবগুলোর অন্যতম। সমর্থকদের জানা উচিত সেই ক্লাবেও এরকম অপরাধ হয়েছিল। আমার ওই সময়টা ভয়ঙ্কর কেটেছিল। জানি না, আরও কত ফুটবলারকে যৌন হেনস্থার শিকার হয়ে হয়েছিল!’’ জনসন জানিয়েছেন, চেলসিতে ১৩ বছর বয়স পর্যন্ত তিনি ছিলেন হিথের কোচিংয়ে। 
শুক্রবার চেলসি ম্যানেজার আন্তোনিও কন্তের সাংবাদিক বৈঠকে অবশ্য এই প্রসঙ্গ ওঠেনি। তিনি বলেছেন, ‘‘শনিবার হয়তো কঠিনতম ম্যাচ খেলছি।’’ তবে, দলের প্রস্ততি নিয়ে কন্তে খুশি। বলেছেন, ‘‘প্রত্যেকেই ছন্দে আছে। বিশেষত, দিয়েগো কোস্তার ফর্ম দেখে আমি খুশি।’’ গুয়ার্দিওলাও সমীহ করছেন তাঁর শনিবারের প্রতিপক্ষ দলের ম্যানেজারকে! ম্যান সিটি ম্যানেজারের কথায়, ‘‘কন্তে এখন বিশ্বের অন্যতম সেরা কোচ। ওঁর বিরুদ্ধে এই প্রথম সাক্ষাতের আগে আমিও সতর্ক থাকছি।’’ আরও বলেছেন, ‘‘চেলসি দারুণ ছন্দে আছে।’’